Agaavisiirup

Asteegid ja maiad kasutasid siirupit toidus ja ravimites, samuti ohverdati seda jumalatele. Hiljem hakati seda kasutama mee ja suhkru asemel.

 Agaaviliigid ja levikuala 
pisi|paremal|Sinine agaav (Agave tequilana)
Agaavitaimed moodustavad perekonna agaav (Agave), mis kuulub aspariliste (Asparagaceae) sugukonda. Looduses eksisteerib üle 200 erineva agaaviliigi. 

Agaavitaimed kasvavad Lõuna-Aafrikas, Ühendriikide edelaosas, Lõuna-Ameerikas ning Mehhikos Jalisco, Nayariti, Michoacáni ja Guanajuato osariikides. Agaavitaimed vajavad kasvuks toitaineterikast mulda ning kuiva ja sooja (20–30 °C) kliimat. 

Agaavisiirupi saamiseks kõige tähtsamad liigid on sinine agaav (Agave tequilana) ja Agave salmiana. 

Sinine agaav on tuntud ka selle poolest, et sellest valmistatakse tekiilat.

 Siirupi valmistamine 
Agaavisiirupit toodetakse peamiselt Mehhikos. Agaavitaimed on küpsed pärast 7–10 aastat kasvamist, pärast mida lõigatakse taime lehed ja võetakse välja taime süda piña. Piña purustatakse ja purustatud osa jahvatakse, et taimemahl kätte saada. Saadud mahla kurnatakse mitu korda, kuni saadakse puhas mahl. Kurnatud mahla kuumutatakse, mille käigus vesi aurustub ning mahl pakseneb ja muutub siirupitaoliseks vedelikuks. Kui konsistents on piisavalt paksenenud, siis see jahutatakse. Seejärel siirup pakendatakse ja tehakse kvaliteedikontroll. Pärast edukat kvaliteedikontrolli läheb agaavisiirup müüki.

 Konsistents ja toiteväärtus 
Agaavisiirup koosneb süsivesikutest (76%), veest (23%) ja muudest toitainetest (alla 1%).  

100 grammi siirupi kohta on energiasisaldus 310 kcal (1297 kJ), süsivesikuid 76,4 g, vett 22,9 g, rasvu 0,5 g, valke 0,1 g ja muud 0,2 g. Siirup sisaldab ka antioksüdante. 

Agaavisiirupi süsivesikud koosnevad 68 g suhkrust, 0,2 g kiudainetest ja 8,1 g muust. Suhkur koosneb 82% fruktoosist ja 18% glükoosist (ehk 100 g kohta on 56 g fruktoosi ja 12 g glükoosi).

Siirup sisaldab ka 100 g kohta vähesel määral mineraale nagu kaalium (4 mg), naatrium (4 mg), kaltsium (1 mg), magneesium (1 mg), fosfor (1 mg), raud (0,09 mg) ja tsink (0,01 mg).  

Vitamiinidest on esindatud C-vitamiin, B-vitamiin (B3, B6, B2, B1), E-vitamiin, folaat, K-vitamiin ja A-vitamiin. 

 Glükeemiline indeks 
Glükeemiline indeks (GI) kirjeldab toidus leiduvate süsivesikute mõju veresuhkru taseme tõusule peale söömist. Madal glükeemiline indeks tähendab veresuhkru aeglast tõusu. 

Suure fruktoosi sisalduse tõttu on agaavisiirupil võrreldes teiste suhkrute ja magustajatega madalam glükeemiline indeks 15, mis tähendab, et agaavisiirup imendub aeglaselt ja veresuhkru tase ei tõuse kiiresti. Vältimaks veresuhkru taseme kõikumist võib siirup olla alternatiiviks diabeediga inimestele.

 Kasutusvõimalused 
pisi|Tekiila (tequila)|195x195px
1 supilusikatäis agaavisiirupit asendab 100 g suhkrut. Taimse päritolu tõttu on siirup tuntud ka veganite hulgas, kes kasutavad seda mee asemel.

Siirupiga saab maitsestada erinevaid jooke nagu kohvi, teed ja kokteile. Agaavisiirupit saab kasutada küpsetamisel, näiteks kookides, aga ka erinevates magustoitudes, näiteks pudingutes. Sobib kastmete, marinaadide ja (puuvilja)salatite maitsestamiseks. Siirupit saab kasutada hommikusöögi müslis ja jogurtis või lisada pannkoogile ja jäätisele.

 Viited 

Kategooria:Toiduained